CELEX: 52018PC0509
Language: et
Date: 2018-07-02
Title: Ettepanek: NÕUKOGU RAKENDUSOTSUS, millega lubatakse Lätil kehtestada erimeede, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA KOMISJON
            Brüssel,2.7.2018
            COM(2018) 509 final
            2018/0270(NLE)
            Ettepanek:
            NÕUKOGU RAKENDUSOTSUS,
            millega lubatakse Lätil kehtestada erimeede, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 193
            
               
         
         
            
               SELETUSKIRI
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
               
                  Kirjas, mille komisjon registreeris 9. aprillil 2018, taotles Läti erandit käibemaksudirektiivi artiklist 193, et kohaldada pöördmaksustamist raud- ja värviliste metallide pooltoodete tarnete suhtes. Käibemaksudirektiivi artikli 395 lõike 2 kohaselt edastas komisjon 4. mai 2018. aasta kirjas Läti taotluse teistele liikmesriikidele. Komisjon teatas 7. mai 2018. aasta kirjaga Lätile, et tal on taotluse hindamiseks kogu vajalik teave.
               
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi artiklis 193 on sätestatud, et tavaliselt tasub käibemaksu kaupu tarniv või teenuseid osutav maksukohustuslane.
               
            
            
               Käibemaksudirektiivi artikli 199a lõike 1 kohaselt võivad liikmesriigid näha ette, et kõnealuses artiklis loetletud tarnete eest on käibemaksu kohustatud tasuma maksukohustuslane, kellele tarne tehakse (pöördmaksustamine). Pöördmaksustamise menetluse kohaselt vastutab käibemaksu maksmise eest maksukohustuslane, kellele tarneid tehakse. Kui kõnealusel maksukohustuslasel oleks täielik mahaarvamisõigus, siis samal ajal ta deklareeriks ja arvaks maha tarnele vastava käibemaksu, mis viiks selleni, et riigikassasse käibemaksu tegelikult ei laekuks. Raud- ja värviliste metallide pooltoodete tarned kuuluvad artikli 199a lõike 1 punkti j alla. 
            
            
               
                  Läti ei kasutanud käibemaksudirektiivi artikli 199a lõike 1 punktis j sätestatud võimalust ega kohalda raud- ja värviliste metallide pooltoodete tarnete suhtes pöördmaksustamismehhanismi. Kõnealuste toodete tarnimisel hiljuti tuvastatud petuskeemide tõttu sooviks Läti kehtestada raud- ja värviliste metallide pooltoodete riigisiseste tarnete suhtes pöördmaksustamismehhanismi. 
               
            
            
               Käibemaksudirektiivi artikli 199a lõike 1 kohaselt võib pöördmaksustamismehhanismi kohaldada kuni 31. detsembrini 2018 ja vähemalt kaks aastat. Kuna kaheaastase ajavahemiku tingimus ei ole täidetud, ei ole Lätil võimalik pöördmaksustamismehhanismi kohaldada kõnealuse artikli alusel. 
            
            
               Seega taotleb Läti erandit käibemaksudirektiivi artiklist 193, et saada luba kohaldada raud- ja värviliste metallide pooltoodete tarnete suhtes pöördmaksustamismehhanismi käibemaksudirektiivi artikli 395 alusel. 
            
            
               Läti sõnul tuvastati metalltoodete maksuauditite käigus käibemaksupettuste skeemid. Nende maksuauditite hindamisel, mille käigus metalltoodete tehingutega seotud maksudest kõrvalehoidumine tuvastati, avastas Läti, et nendega kaasnes järjepidevalt märkimisväärses ulatuses täiendava maksu tasumine. Nende sissenõuete suurus oli kuni kaks korda suurem audititest tulenevatest keskmistest sissenõuetest. Läti sõnul osutab see suurele pettuseohule metalltoodetega tehtavate tehingute puhul. 
            
            
               Läti esitatud teabe kohaselt võtab riik käibemaksupettuste vähendamiseks ja nendega võitlemiseks mitmeid meetmeid. Näiteks kehtestati kassaaparaatide puhul uued nõuded, mille eesmärk on täielikult lõpetada registreeritud tehingute ebaseaduslik kustutamine, käibemaksudeklaratsioonis tuleb esitada üksikasjalik tehingute väljavõte ja erilist tähelepanu pööratakse ka tavapärase kontrolli ja haldusmeetmete parandamisele. Kõigile neile meetmetele vaatamata peab Läti siiski vajalikuks kehtestada riigieelarve käibemaksutulu kao vältimiseks raud- ja värviliste metallide pooltoodete tarnete suhtes pöördmaksustamismehhanism. 
            
            
               Raud- ja värviliste metallide pooltoodete tarnimisel peetakse pettusi tõenäoliseks ja seetõttu kuuluvad need käibemaksudirektiivi artikli 199a lõike 1 punkti j alla. Kui minimaalse kohaldamisperioodi tingimus oleks täidetud, oleks Lätil olnud võimalik tugineda pöördmaksustamismehhanismi kohaldamisel viimati nimetatud artiklile. 
            
            
               Seetõttu tehakse ettepanek anda erand käibemaksudirektiivi artikli 199a kehtivuse ajaks. Seega tehakse ettepanek anda erand 31. detsembrini 2018, mil käibemaksudirektiivi artikkel 199a kaotab kehtivuse. 
            
            
               •Kooskõla poliitikavaldkonnas praegu kehtivate õigusnormidega
            
            
               
                  Raud- ja värviliste metallide pooltoodete tarnete suhtes võib pöördmaksustamismehhanismi kohaldada käibemaksudirektiivi artikli 199a lõike 1 punkti j alusel. Kõnealusele sättele tugineb pöördmaksustamise kohaldamisel mitu liikmesriiki
                     1
                  . Lätil oleks võimalik kohaldada raud- ja värviliste metallide pooltoodete tarnete suhtes pöördmaksustamismehhanismi, taotlemata käibemaksudirektiivi artiklil 395 põhinevat erandit, kui täidetud oleks minimaalselt kaheaastase ajavahemiku tingimus. 
               
               
                  Kavandatud meede on seega kooskõlas käibemaksudirektiivi kehtivate sätetega. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
         
         
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet.
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               Erandi piiratud ulatust arvestades on erimeede kooskõlas taotletava eesmärgiga, st hoida ära teatavat liiki maksudest kõrvalehoidumist või maksustamise vältimist konkreetses sektoris. 
            
            
               •Vahendi valik
            
            
               Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Sidusrühmadega konsulteerimine
            
            
               
                  Käesolev ettepanek põhineb Läti esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               •Mõjuhinnang
            
            
               Rakendusotsuse ettepaneku eesmärk on hoida ära teatavat liiki maksudest kõrvalehoidumist või maksustamise vältimist raud- ja värviliste metallide pooltoodete sektoris. Pöördmaksustamismehhanism peaks aitama Lätil takistada käibemaksupettuse edasist levikut metalltoodete tarnimisel. Seega on erandit tegeval meetmel positiivne mõju. 
            
            
               Erandi kitsa kohaldamisala ning piiratud kohaldamisaja tõttu on mõju igal juhul piiratud.
            
            
               4.MÕJU EELARVELE
            
            
               Ettepanek ei avalda ELi eelarvele negatiivset mõju. 
            
            
               5.MUU TEAVE
            
            
               Ettepanek sisaldab aegumisklauslit, mille tähtpäevaks on 31. detsember 2018.
            
         
         
            
               2018/0270 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Lätil kehtestada erimeede, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 193
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  2
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 193 kohaselt on tavaliselt maksuhalduritele käibemaksu tasuma kohustatud kaupa tarniv või teenuseid osutav maksukohustuslane.
            
            
               (2)Direktiivi 2006/112/EÜ artikli 199a lõike 1 punkti j kohaselt võivad liikmesriigid ette näha, et raud- ja värviliste metallide pooltoodete tarnete eest on käibemaksu kohustatud tasuma maksukohustuslane, kellele tarne tehakse (edaspidi „pöördmaksustamine“). Läti ei ole seda võimalust kasutanud. 
            
            
               (3)Läti tuvastas raud- ja värviliste metallide pooltoodete sektoris hiljuti suure käibemaksupettuste ohu ja sooviks seepärast kehtestada nende toodete riigisiseste tarnete suhtes pöördmaksustamismehhanismi. 
            
            
               (4)Direktiivi 2006/112/EÜ artikli 199a lõike 1 kohaselt võib pöördmaksustamist kohaldada kuni 31. detsembrini 2018 ja vähemalt kaks aastat. Kuna kaheaastase ajavahemiku tingimust ei ole võimalik enam täita, ei saa Läti pöördmaksustamismehhanismi kohaldada direktiivi 2006/112/EÜ artikli 199a lõike 1 punkti j alusel. 
            
            
               (5)Komisjonis 9. aprillil 2018 registreeritud kirjas taotles Läti kooskõlas direktiivi 2006/112/EÜ artikli 395 lõikega 2 luba kohaldada meedet, millega tehakse erand kõnealuse direktiivi artiklist 193, et teha käibemaksu tasumise eest vastutavaks isik, kellele raud- ja värviliste metallide pooltooteid tarnitakse.  
            
            
               (6)Kooskõlas direktiivi 2006/112/EÜ artikli 395 lõikega 2 edastas komisjon 4. mai 2018. aasta kirjas taotluse teistele liikmesriikidele ning andis 7. mai 2018. aasta kirjas Lätile teada, et tal on olemas kogu vajalik teave taotluse hindamiseks. 
            
            
               (7)Läti esitatud teabe kohaselt tuvastati metalltoodete sektoris käibemaksupettuste skeemid. Vaatamata mitmetele tavapärastele käibemaksupettustega võitlemiseks võetud meetmetele peab Läti siiski vajalikuks kehtestada riigieelarve käibemaksutulu kao vältimiseks raud- ja värviliste metallide pooltoodete tarnete suhtes pöördmaksustamismehhanism. 
            
            
               (8)Lätile tuleks seetõttu anda luba piiratud ajavahemikul kohaldada raud- ja värviliste metallide pooltoodete tarnete suhtes pöördmaksustamismehhanismi. 
            
            
               (9)Erandi kohaldamine ei mõjuta käibemaksust tulenevaid liidu omavahendeid, 
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
         
         
            
               Erandina direktiivi 2006/112/EÜ artiklist 193 antakse Lätile luba teha raud- ja värviliste metallide pooltoodete tarnete puhul käibemaksu maksmise eest vastutavaks tarne saaja. 
            
            
               Artikkel 2
            
            
               Käesolev otsus kehtib kuni 31. detsembrini 2018.
            
            
               Artikkel 3
            
            
               Käesolev otsus on adresseeritud Läti Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Vt käibemaksukomitee teadete loetelu: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        ELT L 347, 11.12.2006, lk 1.